|  |
| --- |
| Πρόγραμμα Αγωγής Υγείας |
| Ατομική Εργασία |
| Μπαγουρδή Μαρία-Άννα  ΑΕΜ: 0711032 |

**Τίτλος Προγράμματος Αγωγής Υγείας**

Ενίσχυση της πνευματικής και κοινωνικής υγείας των παιδιών και τρόποι ευαισθητοποίησης στο θέμα αντικοινωνικών σχέσεων και αποξένωσης των ατόμων.

**Σκοπός Προγράμματος**

Ο σκοπός της εφαρμογής του προγράμματος αυτού είναι συνδυαστικός. Εστιάζει αρχικά στο να ενισχύσει την πνευματική και κοινωνική υγεία των παιδιών, τα οποία μελλοντικά θα έχουν την ικανότητα να εξελιχθούν σε σωστούς και υπεύθυνους πολίτες στην κοινωνία. Στη συνέχεια δίνει έμφαση στο να δώσει τις βάσεις στα παιδιά για να αναπτύξουν κοινωνικές συναναστροφές και σχέσεις που θα είναι υγιείς και δεν θα εμποδίζονται από την διαφορετικότητα των ατόμων. Για να επιτευχθεί ο σκοπός του προγράμματος Αγωγής Υγείας έχουμε θέσει τους εξής επιμέρους στόχους:

1. ανάπτυξη θετικών κοινωνικών συμπεριφορών και αποφυγή αρνητικών
2. ανάπτυξη ηθικών αρχών όπως τιμιότητα και σεβασμός
3. κατανόηση και αποδοχή ατομικών διαφορών
4. μεγιστοποίηση της κοινωνικοποίησης των παιδιών και διατήρησής της καθ’ όλη τη διάρκεια της ζωής τους
5. ενίσχυση της κοινωνικής υπευθυνότητας των παιδιών
6. ανάδειξη της αξίας της συνεργασίας και πρακτική της εφαρμογή για την επίτευξη ομαδικών στόχων.

Οι τρεις πρώτοι στόχοι αφορούν την ενίσχυση της πνευματικής υγείας των παιδιών και επόμενοι τρεις αφορούν την ενίσχυση της κοινωνικής υγείας των παιδιών.

Το συγκεκριμένο πρόγραμμα Αγωγής Υγείας θα εφαρμοστεί στο σχολικό περιβάλλον στα πλαίσια του μαθήματος Αγωγή Υγειάς, σε παιδιά της Δ’ τάξης Δημοτικού.

**Τεκμηρίωση**

Στη σημερινή εποχή, πολλοί από τους συνανθρώπους μας ξεχνούν αρκετές φορές την έννοια των καλών πράξεων και της καλής συμπεριφοράς και αντίθετα, εστιάζουν σε πράγματα που ικανοποιούν μόνο τις προσωπικές τους ανάγκες και το «εγώ» τους, αδιαφορώντας για την τήρηση των ηθικών αρχών και τις συνέπειες που επιφέρει αυτό σε άλλους ανθρώπους. Αυτό φυσικά μπορεί να θεωρηθεί απόρροια των έντονων και γρήγορων ρυθμών ζωής που μας έχει επιβάλλει η σύγχρονη κοινωνία. Όπως και να έχει όμως, πάνω απ’ όλα είμαστε άνθρωποι και δεν είμαστε μόνοι στην κοινωνία μέσα στην οποία ζούμε.

Κάποια ακόμη προβλήματα που υπάρχουν στη σύγχρονη κοινωνία είναι η πολύ συχνή καταπάτηση των ανθρώπινων δικαιωμάτων, η μεγιστοποίηση της έννοιας «συμφέρον», η οποία είναι η βάση στις πράξεις πολλών ανθρώπων, η κοινωνική ανευθυνότητα των ατόμων, η κοινωνική αποξένωση, η έλλειψη συνεργασίας μεταξύ των ανθρώπων και τελευταίο και πολύ σημαντικό, η αύξηση της εμφάνισης φαινομένων ρατσισμού.

Σε αυτό το σημείο αξίζει να αναφέρουμε ότι η οικογένεια, οι φίλοι και τα άτομα στο σχολικό περιβάλλον (δάσκαλοι, καθηγητές, συμμαθητές) ενός παιδιού είναι ιδιαίτερα σημαντικά για την διαμόρφωση της συμπεριφοράς που θα υιοθετήσει ένα παιδί από μικρό, κατά την εφηβική του ηλικία αλλά και ως ενήλικας. Αυτό οφείλεται στο ότι οι γονείς, οι φίλοι και οι καθηγητές και δάσκαλοι λειτουργούν σαν πρότυπα και επηρεάζουν αρκετά τις επιλογές και τη συμπεριφορά ενός παιδιού.

Βασιζόμενοι σε όλα τα παραπάνω είναι πολύ σημαντικό να τονίσουμε ότι δεν μπορούμε να επιτρέπουμε την ανατροφή νέων ανθρώπων σε μία τέτοια κοινωνία. Πρέπει οι γνώσεις, οι συνθήκες και τα πρότυπα που έχει ένα παιδί από μικρή ηλικία να είναι σωστά και κατάλληλα, ώστε να είναι υγιής η ανατροφή του και να γίνει ένας υπεύθυνος και σωστός πολίτης στην κοινωνία όταν μεγαλώσει. Επομένως η εφαρμογή αυτού του προγράμματος Αγωγής Υγείας μπορεί να θεωρηθεί αναγκαία.

Όσο για τον λόγο που επιλέξαμε το συγκεκριμένο πεδίο όπου θα εφαρμοστεί το πρόγραμμα είναι γιατί το σχολείο είναι ένα μέρος όπου τα παιδιά περνούν πολλές ώρες από την ημέρα τους και γενικά τη ζωή τους. Επίσης είναι το βασικό μέσο διαπαιδαγώγησης και εκπαίδευσης των παιδιών και υπάρχει η δυνατότητα να τεθούν σε εφαρμογή και να δοθούν παραδείγματα όλων των γνώσεων και των δεξιοτήτων που θα διδαχθούν μέσω της συνεργασίας με τους συμμαθητές τους και τους φίλους τους. Κάτι που είναι πολύ σημαντικό γιατί μπορούν να ανταλλάξουν απόψεις με τους συνομήλικούς τους και να μάθουν να συνεργάζονται με πολλά άτομα. Και τέλος στο σχολικό περιβάλλον είναι αρκετά από τα άτομα που μπορεί να έχουν τα παιδιά ως πρότυπα (δάσκαλοι, καθηγητές, συμμαθητές, φίλοι).

Η επιλογή της ηλικίας των παιδιών που θα εφαρμοστεί το πρόγραμμα αυτό δεν είναι τυχαία. Επιλέξαμε την τάξη Δ’ Δημοτικού (9-10ετών) γιατί τα παιδιά σε αυτήν την ηλικία πρέπει να μάθουν να συνεργάζονται, να είναι υπεύθυνα, να έχουν σωστή συμπεριφορά, να σέβονται τους συνανθρώπους τους και ταυτόχρονα να έχουν τη δυνατότητα να κατανοήσουν έννοιες, όπως «ηθική», «αρχές», «κοινωνική υπευθυνότητα», «αποξένωση», «ρατσισμός», «κοινωνικοποίηση» και «διαφορετικότητα των ατόμων».

Κάποια από τα παραπάνω όπως η συνεργασία και η σωστή συμπεριφορά πρέπει να διδάσκονται από μικρότερη ηλικία. Για τον λόγο αυτό μπορεί το παρόν πρόγραμμα να τεθεί σε εφαρμογή και σε μικρότερη τάξη, αφού γίνουν πρώτα οι απαραίτητες προσαρμογές σύμφωνα με την αναπτυξιακή ηλικία των παιδιών στα οποία θα το εφαρμόσουμε.

**Προσδοκώμενα αποτελέσματα από την εφαρμογή του προγράμματος**

Κάθε μάθημα που γίνεται στα πλαίσια του προγράμματος έχει και έναν συγκεκριμένο στόχο. Ανάλογα με αυτούς τους στόχους έχουμε και τα παρακάτω προσδοκώμενα αποτελέσματα από την εφαρμογή του προγράμματος.

Αρχικά τα παιδιά θα διδαχθούν την έννοια των θετικών και αρνητικών κοινωνικών συμπεριφορών και τον τρόπο να τις αναπτύξουν και να μπορούν να τις αναγνωρίζουν και να τις αποφεύγουν αντίστοιχα. Έτσι περιμένουμε να εδραιώσουν έναν τρόπο σωστής συμπεριφοράς τον οποίο θα υιοθετήσουν σε όλη τη διάρκεια της ζωής τους.

Στη συνέχεια θα διδαχθούν έννοιες όπως «ηθική», «αρχές», «τιμιότητα» και «σεβασμός» και τρόπους να βασίζουν την συμπεριφορά τους σε αυτές. Μέσα από αυτή τη διαδικασία ευελπιστούμε ότι θα μειωθούν τα φαινόμενα κακής συμπεριφοράς, όχι μόνο στο σχολείο αλλά και στη ζωή του παιδιού έξω από αυτό.

Στόχος μας είναι επίσης η κατανόηση και η αποδοχή των ατομικών διαφορών που υπάρχουν στους συνανθρώπους μας από τα παιδιά, ώστε να μην κατακρίνουν και παραμερίζουν ένα άτομο που είναι διαφορετικό. Αυτό μπορεί να υλοποιηθεί αρχικά στο σχολείο όπου μπορεί να υπάρχουν κάποια παιδιά από άλλες χώρες ή με αυξημένο σωματικό βάρος πάνω από το φυσιολογικό.

Αργότερα, αφού τα παιδιά έχουν μάθει να αποδέχονται τη διαφορετικότητα των ατόμων και να έχουν σωστή συμπεριφορά, μέσω μίας συζήτησης για την κοινωνικοποίηση και την αξία της με τα παιδία, θέλουμε να τα κάνουμε πιο κοινωνικά, πιο δραστήρια και ενωμένα όλα μαζί, χωρίς πολλές ξεχωριστές παρέες. Στόχος είναι να μιλούν όλα τα παιδιά μεταξύ τους και να μην υπάρχει κάποιο παιδί αποξενωμένο που δεν το παίζουν στα διαλείμματα. Μέσα από αυτόν τον στόχο έχουμε επίσης θέσει ως μακροπρόθεσμο στόχο την διατήρηση του βαθμού κοινωνικοποίησης κάθε παιδιού και στη υπόλοιπη ζωή του ως ενήλικας.

Μετά σκοπός είναι η ενίσχυση της κοινωνικής υπευθυνότητας των παιδιών και το προσδοκώμενο αποτέλεσμα είναι να την συνδέσουν με τις έννοιες που διδάχθηκαν σε προηγούμενο μάθημα και να την υιοθετήσουν και αυτήν στον τρόπο συμπεριφοράς τους.

Τελευταίο και πιο σημαντικό είναι ο στόχος που αφορά την συνεργασία και την ομαδικότητα των παιδιών. Το αποτέλεσμα που θέλουμε να πετύχουμε είναι να μάθουν τα παιδιά να συνεργάζονται δίκαια, να μην επιλέγουν να ανήκουν μόνο στις ομάδες που τους συμφέρει, γιατί για παράδειγμα μπορεί να υπάρχουν περισσότερες πιθανότητες για νίκη. Θέλουμε τα παιδιά να μάθουν να συνεργάζονται με τους άλλους γύρω τους για να πετύχουν έναν κοινό σκοπό. Τελικό προσδοκώμενο αποτέλεσμα θα είναι όλα τα παραπάνω να τα θέσουν σε εφαρμογή στο σχολείο, σε εξωσχολικές δραστηριότητες και σε δραστηριότητες με τα αδέρφια τους, τους γονείς τους και γενικά τους συγγενείς τους.

**Περιεχόμενο προγράμματος**

* **Μάθημα 1** (Αναλυτική περιγραφή στο σχετικό κεφάλαιο)
* Στόχος: Η κατανόηση των εννοιών «θετικές συμπεριφορές» και «αρνητικές συμπεριφορές» και η ανάπτυξη και αποφυγή τους αντίστοιχα από τα παιδιά.
* **Μάθημα 2**
* Στόχος: Εκμάθηση των εννοιών «ηθική», «αρχές», «τιμιότητα» και «σεβασμός» και τρόπους να βασίζουν την συμπεριφορά τους σε αυτές.

Μέσα και Μέθοδοι: Αρχικά θα γίνει μία ανάλυση των παραπάνω εννοιών για να τις καταλάβουν τα παιδιά. Στη συνέχεια θα τους δώσουμε παραδείγματα που θα αναφέρονται σε σκηνές από την καθημερινότητά μας, όπου οι άνθρωποι συμπεριφέρονται στηριζόμενοι σε αυτές και αντίθετα αγνοώντας την αξία τους, για να δουν πιο ρεαλιστικά τις έννοιες και στην πράξη. Αυτό μπορεί να γίνει βάζοντας δύο ή περισσότερους μαθητές να διαβάζουν τους διαλόγους από τα παραδείγματα για να βιώσουν τα παραδείγματα και να είναι δραστήρια στην διαδικασία εκμάθησης των εννοιών. (Ενδεικτική Δραστηριότητα)

Σε αυτό το σημείο τα παιδιά μπορούν να θέσουν τους στόχους τους για το πώς θεωρούν πως πρέπει και θέλουν να συμπεριφέρονται στους συνανθρώπους τους.

* **Μάθημα 3**
* Στόχος: Κατανόηση και αποδοχή των ατομικών διαφορών άλλων ανθρώπων.

Μέσα και Μέθοδοι: Συζήτηση με τα παιδιά για την διαφορετικότητα των ατόμων που υπάρχουν γύρω μας λόγω εμφάνισης, θρησκείας, εθνικότητας, λειτουργικότητας, αρχών και «πιστεύω» που έχει η κάθε οικογένεια και για την έννοια «ρατσισμός». Προβολή κάποιων βίντεο με συνεργασία πολλών διαφορετικών ανθρώπων σε καθημερινές δραστηριότητες.

Ενδεικτική Δραστηριότητα: Τα παιδιά να φτιάξουν κολλάζ με μηνύματα και εικόνες κατά του ρατσισμού (π.χ. ΟΛΟΙ ΙΣΟΙ, ΟΛΟΙ ΔΙΑΦΟΡΕΤΙΚΟΙ) και να τα κολλήσουν στους τοίχους του σχολείου. Με αυτόν τον τρόπο μπορούν να μοιραστούν τις γνώσεις που έχουν αποκτήσει μέχρι τώρα από το πρόγραμμα Αγωγής Υγείας με τους μαθητές των άλλων τάξεων και να τους παροτρύνουν να φτιάξουν και αυτοί κολλάζ και να ενημερωθούν περισσότερο σε αυτά τα θέματα.

* **Μάθημα 4**
* Στόχος: Μεγιστοποίηση της κοινωνικοποίησης των παιδιών και διατήρησή της σε όλη τη διάρκεια της ζωής τους.

Μέσα και Μέθοδοι: Σε αυτό τα μάθημα τα παιδιά θα ενημερωθούν για την αποξένωση των ανθρώπων, που είναι ένα πρόβλημα της σύγχρονης κοινωνίας, και για τους λόγους που γίνεται αυτό (π.χ. η ύπαρξη των κινητών τηλεφώνων, των υπολογιστών, των τηλεοράσεων) μέσα από την συζήτηση μαζί τους και με την μέθοδο της καθοδηγούμενης ανακάλυψης από τον δάσκαλο.

Εδώ αξίζει να τονίσουμε ότι δεν είναι σημαντικό να έχουν τα παιδιά βιντεοπαιχνίδια και κινητά τηλέφωνα και να πούμε για τις αρνητικές συνέπειες που προκαλούν αυτά. Τέλος μπορούμε να παίξουμε όλοι μαζί παλιά παιχνίδια που ίσως τα παιδιά να μην τα γνωρίζουν, τα οποία αυξάνουν πολύ την κοινωνικοποίηση και τη δραστηριοποίηση των ατόμων και μπορούν να συμμετέχουν άτομα διαφόρων ηλικιών, ώστε να τα παίζουν τα παιδιά με τους φίλους και τους συγγενείς τους.

Ενδεικτική Δραστηριότητα: Τα παιδιά καλούνται να βρουν παραδείγματα από την καθημερινότητά τους, όπως το να ασχολούνται τα μεγαλύτερα αδέρφια τους συνέχεια με το κινητό ή να βλέπει πολλές ώρες τηλεόραση ένας γονιός. Επίσης καλούνται να ενημερώσουν τους φίλους και την οικογένειά τους για το παρόν θέμα και στη συνέχεια να τους παροτρύνουν

να ασχοληθούν με μία δραστηριότητα όλοι μαζί.

* **Μάθημα 5**
* Στόχος: Ενίσχυση της κοινωνικής υπευθυνότητας των παιδιών.

Μέσα και Μέθοδοι: Ο παραπάνω στόχος θα επιτευχθεί μέσα από την σύνδεση όλων των εννοιών που έχουν μάθει τα παιδιά μέχρι τώρα και με την εισαγωγή ακόμη μίας, την «κοινωνική υπευθυνότητα». Ο δάσκαλος εξηγεί στα παιδιά την έννοια και στη συνέχεια τα παιδιά καλούνται ανά ομάδες των πέντε ατόμων να βρουν και να γράψουν σε ένα χαρτί παραδείγματα κοινωνικής υπευθυνότητας των ατόμων. Μόλις τελειώσουν λέει η κάθε ομάδα τι έχει βρει και το συζητάνε στην τάξη. (Ενδεικτική Δραστηριότητα)

* **Μάθημα 6**
* Στόχος: Ανάδειξη της αξίας της έννοιας «συνεργασία» και η πρακτική εφαρμογή της για την επίτευξη ομαδικών στόχων.

Μέσα και Μέθοδοι: Αφού συζητήσουν τις απόψεις τους τα παιδιά στην τάξη με τον δάσκαλο για την έννοια και την αξία της «συνεργασίας», τους παροτρύνει ο δάσκαλος να του πουν κάποια παραδείγματα από την καθημερινότητα όπου είναι απαραίτητη η συνεργασία και τον λόγο σε κάθε παράδειγμα.

Ενδεικτική Δραστηριότητα: Ανατίθεται στα παιδιά να συγκεντρώσουν ανά ομάδες όλο το υλικό του προγράμματος Αγωγής Υγείας με σκοπό να το προβάλλουν, σε συνεργασία με τον δάσκαλό τους, σε μία γιορτή του σχολείου με κοινό τους μαθητές άλλων τάξεων και σχολείων, τις οικογένειές τους και τους δασκάλους τους. Κάθε ομάδα παίρνει και ένα από τα θέματα των παραπάνω μαθημάτων. Αυτή η δραστηριότητα μπορεί να εμπεριέχει και επίδειξη των παραδειγμάτων που ειπώθηκαν μέσα στην τάξη μέσα από κάποια θεατρικά αποσπάσματα.

**Αναλυτική Περιγραφή Σχεδίου μαθήματος 1**

Ο στόχος του συγκεκριμένου μαθήματος είναι η κατανόηση των εννοιών «θετικές συμπεριφορές» και «αρνητικές συμπεριφορές» και η ανάπτυξη και αποφυγή τους αντίστοιχα από τα παιδιά. Τα παιδιά πρέπει να καταλάβουν ότι η συμπεριφορά είναι ο λόγος που επιβραβεύονται ή τιμωρούνται και ότι η θετικές συμπεριφορές μας κάνουν να νιώθουμε όμορφα με τον εαυτό μας. Επίσης πρέπει να μάθουν ότι είναι πολύ σημαντικό να κατανοούν τους άλλους γύρω τους και ότι έχουν και οι άλλοι ανάγκες και στόχους, όχι μόνο οι ίδιοι.

Αρχικά θα γίνει μία συζήτηση όπου θα πρέπει να πουν οι μαθητές ποιες πιστεύουν ότι είναι θετικές και αρνητικές συμπεριφορές. Στη συνέχεια ο δάσκαλος πρέπει να τους πει αν όντως είχαν δίκιο σε αυτά που είπαν ή να διορθώσει τυχόν λάθη που έκαναν και να τους κάνει να καταλάβουν τη σωστή έννοια της κάθε συμπεριφοράς.

Ενδεικτική Δραστηριότητα 1: Τα παιδιά μπορούν να γράψουν για πέντε λεπτά σε ένα χαρτί την άποψή τους και παραδείγματα για τις θετικές και αρνητικές συμπεριφορές και μετά μπορούν να το συζητήσουν όλοι μαζί στην τάξη. Ομοίως και εδώ στη συνέχεια ο δάσκαλος πρέπει να τους πει αν όντως είχαν δίκιο σε αυτά που είπαν ή να διορθώσει τυχόν λάθη που έκαναν και να τους κάνει να καταλάβουν τη σωστή έννοια της κάθε συμπεριφοράς

Αργότερα θα δοθούν κάποια παραδείγματα από το κάθε είδος από τον δάσκαλο: **Παραδείγματα αρνητικών κοινωνικών συμπεριφορών:** επιθετικότητα**,** έντονη γκρίνια**,** αρπάζει από τους άλλους παιχνίδια, μολύβια κτλ**,** αρχηγικές τάσεις**,** ενοχλεί**,** αποτραβιέται και απομονώνεται**,** δεν ακολουθεί κανόνες στα παιχνίδια**,** τσακώνεται**,** κοροϊδεύει**,** μιλά πολύ και δεν αφήνει τους άλλους να μιλήσουν**,** δεν παίζει δίκαια.

**Παραδείγματα θετικών κοινωνικών συμπεριφορών:** περιμένει τη σειρά του**,** μοιράζεται**,** συνεργάζεται**,** κάνει διάλογο**,** ζητά συγγνώμη**,** παίρνει πρωτοβουλίες**,** αρνείται την κακή επιρροή των άλλων**,** βοηθά**,** ενδιαφέρεται για το τι θέλουν/χρειάζονται οι άλλοι

Ενδεικτική Δραστηριότητα 2: Όσα παιδιά θέλουν καλούνται να παίξουν ένα ομαδικό παιχνίδι χωρίς κανόνες. Στο τέλος του παιχνιδιού συζητούν με το δάσκαλο τα προβλήματα που συνάντησαν και, αν υπήρχε κάποιο παιδί που δεν συμμετείχε, συζητούν τους λόγους. Στόχος είναι να καταλάβουν ότι η σωστή συμπεριφορά και οι κανόνες είναι αναγκαία στη ζωή μας και τους λόγους που πρέπει να συμμετέχουν όλοι στις ομαδικές δραστηριότητες.

Ενδεικτική Δραστηριότητα 3: Τα παιδιά με τη βοήθεια του δασκάλου πρέπει να θέσουν τους ατομικούς τους στόχους όσον αφορά τη δική τους συμπεριφορά, με σκοπό να είναι θετική και να εξαλείψουν τυχόν φαινόμενα αρνητικής συμπεριφοράς.

Παράδειγμα: Θα μοιράζομαι τα παιχνίδια μου με τον αδερφό μου, θα ακούω την μητέρα μου όταν μου λέει κάτι, δεν θα τσακώνομαι τόσο συχνά με την αδερφή μου, θα παραδέχομαι ότι έχω άδικο όταν έχω.

**Αξιολόγηση του προγράμματος Αγωγής Υγείας**

Η αξιολόγηση του Προγράμματος Αγωγής Υγείας θα γίνει με την συμπλήρωση ενός ερωτηματολόγιου από τους μαθητές. Το ερωτηματολόγιο αυτό θα περιλαμβάνει 30 ερωτήσεις με θέμα όλες τις γνώσεις που θέλαμε να αποκτήσουν οι μαθητές από το πρόγραμμα. Σε κάθε ερώτηση θα υπάρχουν οι απαντήσεις «συμφωνώ», «δεν είμαι σίγουρος», «διαφωνώ» και θα παίρνουν 3,2,1 πόντους αντίστοιχα. Στο τέλος του ερωτηματολογίου τα παιδιά θα πρέπει προσθέτοντας το νούμερο κάθε απάντησης να βγάλουν το τελικό σκορ τους και ο δάσκαλος να τους πει τι σημαίνει η βαθμολογία αυτή, στον καθένα ξεχωριστά.

Βαθμολογία 30-50 βαθμοί: Έχεις χαμηλό σκορ, κάποιες φορές μπορεί να μην είναι σωστή η συμπεριφορά σου και πρέπει να σκέφτεσαι περισσότερο και πιο δίκαια πριν τις πράξεις σου. Αν δεν έχεις καταλάβει κάποιες από τις έννοιες που διδάχθηκες μπορείς να ρωτήσεις ξανά τον δάσκαλό σου.

Βαθμολογία 51-70: Έχεις μέτριο σκορ. Τα πηγαίνεις πολύ καλά αλλά θέλει λίγη προσπάθεια ακόμη όσον αφορά τη συμπεριφορά σου, την κοινωνικοποίησή σου, την συνεργασία σου με άλλα άτομα και ίσως δεν έχεις καταλάβει κάποιες από τις έννοιες που εξηγήσαμε. Σε αυτήν την περίπτωση μπορείς να ρωτήσεις τον δάσκαλό σου για τυχόν διευκρινήσεις.

Βαθμολογία 71-90: Έχεις υψηλό σκορ. Γνωρίζεις αρκετά για τις έννοιες που συναντήσαμε και η προσπάθειά σου είναι πολύ καλή. Συγχαρητήρια! Συνέχισε έτσι!

Ενδεικτικές Ερωτήσεις Ερωτηματολογίου:

1. Πρέπει να παίζεις πάντα σύμφωνα με τους κανόνες σε ένα παιχνίδι.
2. Η συνεργασία είναι σημαντικό στοιχείο στη συμπεριφορά σου.
3. Πρέπει να συμμετέχουν όλοι σε μία ομαδική δραστηριότητα και να μην μένει κανένας στην άκρη αμέτοχος.

**Βιβλιογραφία**

* Theodorakis, Y., Papaioannou, A., Papadimitriou, E., Chatzigeorgiadis, A. (2004). *The profile of children’s healthy and unhealthy behaviors: family and peer influences*.(Υποβλήθηκε για δημοσίευση)
* Theodorakis, Y., Papaioannou, A. & Karastogianidou, C (2004). Relationship between family structure and students’ health-related attitudes and behaviors. *Psychological Reports, 95,* 851-858*.*
* Θεοδωράκης, Ι., & Χασάνδρα, Μ. (2006). *Σχεδιασμός Προγραμμάτων Αγωγής Υγείας.* Θεσσαλονίκη : Εκδόσεις Χριστοδουλίδη